Baah wan rumbih Nusa Tenggara Timur 2021 adalah bancana baah wan rumbih nang tajadi di sapalih wilayah parupinsi Nusa Tenggara Timur, Indunisia wayah 4-5 April 2021. Bancana baah wan rumbih ngini adalah marga matan Siklon Seroja nang maulah curah hujan tinggi wan badai petir di NTT, NTB, wan Timor Leste.

Dampak wan kurban

Kabupatin Flores Timur 
Ampat walas disa di Flores Timur ditarajang banyu baah marga limpasan wan matirial matan Gunung Lewotolo. Sampai 5 April, bancana ngini sadikitnya maulah 62 urang habis umur, 9 lukaan, 27 hilang, wan 49 kapala kulawarga dipastiakan tadampak. Banyu baah jua maulah rumah hanyut sabanyak 17 buah, tarandam licak 60 buah, wan lima jambatan pagat atawa rusak barat. Sadikitnya, 256 ikung warga baugah samantara di Balai Disa Nelemawangi.Tingginya kurban mati diduga marga banyak urang rahatan guring wayah Siklon Seroja mamasuki daratan. Ampat trak bahan salukut Pertamina jua dilapurakan rusak.

Di Disa Nelelamadike, Kacamatan Ile Boleng, 35 ikung mati, 5 lukaan, 19 hilang, wan 9 KK atawa 20 ikung tadampak. 

Di Disa Waiburak, Kacamatan Adonara Timur, tadapat 3 ikung mati, 4 lukaan, wan 7 ikung masih hilang. 

Di Disa Oyang Barang, Kacamatan Wotan Ulumado, sabanyak 3 warga mati, wan saikung lainnya hilang, sadangakan 40 KK tadampak.

Kabupatin Lembata 
Sadikitnya 18 urang mati wan 37 urang hilang di Kabupatin Lembata marga bancana ngini. BPBD Lembata mancatat wilayah nang tadampak baah adalah Desa Waowala, Desa Tanjung Batu, wan Desa Amakaka nang ada di Kacamatan Ile Ape. Salain ngitu banyu baah jua badampak di Disa Jontona, Disa Lamawolo, wan Disa Waimatan nang baandak di Kacamatan Ile Ape Timur.

Kabupatin Malaka 
Wilayah tadampak baah di kabupaten Malaka antara lain;
 Kecamatan Malaka Tengah: Disa Naimana, Fahiluka, Kawalu, Railor, Bereliku
 Kecamatan Malaka Barat: Disa Motaain, Oan Mane, Sukun, Fafoe, Lasaen, Umatoos, Rabasa, Rabasa Haerain, Loofoun, Maktihan, Naas, Motaulun
 Kecamatan Weliman: Disa Forekmodok, Lamudur, Wederok, Kleseleon
 Kecamatan Wewiku: Disa Halibasar
 Kecamatan Kobalima: Disa Lalekun Barat

Jambatan Benenai nang baandak di Kacamatan Weliman, Kabupatin Malaka, NTT baubah bantuk wan pirut marga ditarajang baah.

Kabupatin Sumba Timur 
BPBD Kabupatin Sumba Timur mahabarakan sabanyak 54 KK atawa 165 jiwa baugah samantara, sadangakan 109 KK atawa 475 jiwa tadampak.

Kuta Kupang 
Ujar Kapala BPBD Kota Kupang, Jemmy Didok sadikitnya 2.190 ikung tadampak wan 734 rumah warga nang rusak marga baah, rumbih, wan angin tutus. Jalan Transtimor di Kuta Kupang calap wan mamagat jalur antarkabupatin. Sabuah jambatan nang manyambungakan Kuta Kupang wan Kabupatin Malaka hancur jua.

Sabuah kapal mutur panyubarangan (KMP) Jatra 1 nang rahatan basandar di Palabuhan Bolok, Kupang, tinggalam.

Pananganan 
Parusis panyalamatan di Kabupatin Flores Timur takandala kurangnya alat barat, aksis nang kurang baik bamara laut, wan kurangnya wadah paugahan samantara. Pausahaan Listrik Nagara (PLN) wastu kawa mambaiki 82% karusakan inprasatruktur kalistrikan nang tadampak, samantara sisanya ngalih dibaiki marga cuaca buruk. Kuta Kupang manyataakan darurat bancana, tagal Pamarintah masih takandala kakurangan dana wan parsunil gasan manangani bancana. Sabuah jambatan darurat diulah gasan manulungi panyalamatan di Flores Timur. Kapala Badan Nasiunal Pananggulangan Bancana, Doni Monardo, badahara mailangi Flores Timur wayah 5 April 2021. Salain jukung gatah, wadah paugahan samantara, wan parsunil, Pamarintah Indunisia jua mangirimakan bantuan makanan, salimput, maskar, wan tis hancap antigin Covid-19. Panyaluran bantuan masih takandala kaadaan cuaca wan karusakan inprasatruktur. Dewan Perwakilan Rakyat manyuruh Pamarintah gasan mahancapi panyaluran bantuan wan minta bantuan parajurit TNI.

Karitik 
Kada tapi tanggapnya rispuns Pamarintah dairah dikaritik ulih babarapa pihak. Tagar #PrayforNTT jadi piral di Indunisia malalui midia susial Twitter. WALHI sawat manyuruh Pamarintah Parupinsi Nusa Tenggara Timur gasan manyataakan kaadaan darurat bancana wan mangaritik kurangnya rispuns matan Hubnur Viktor Laiskodat. Partai Keadilan Sejahtera mangaritik Parisidin Joko Widodo marga mandatangi kawinan Atta Halilintar wan Aurel Hermansyah daripada manangani bancana marga Siklon Seroja ngini.

Rujukan 

Indunisia dalam tahun 2021